બૉસ દ્વારા શિન્ડલરને વાત પહોંચાડ્યા પછી પણ કંઈ વળશે એવું દોલેકને લાગતું ન હતું. તેની પત્ની રેજિનાને વાસણ બનાવવાનો કે એનેમલ લગાડવાનો કોઈ જ અનુભવ ન હતો. બૉસે પણ ફરીથી એ વાતનો ક્યારેય ઉલ્લેખ કર્યો ન હતો. પરંતુ એક અઠવાડિયાની અંદર-અંદર જ, ઘરેણાં ભરેલા એક નાનકડા પરબીડિયાની સાટે, કમાન્ડન્ટ ગેટેએ મંજૂર કરેલી એમેલિયા જવા માટેની હવે પછીની યાદીમાં તેમનું નામ આવી ગયું, અને એમેલિયા જવા માટે ચારેય રવાના પણ થઈ ગયાં!